হায়ার
হায়ার গ্রুপ কর্পোরেশন (/ˈhaɪ.ər/) হল একটি চীনা বহুজাতিক গৃহস্থালী যন্ত্রপাতি এবং ভোক্তা ইলেকট্রনিক্স কোম্পানি যার সদর দপ্তর কিংডাও, শানতুং এ। এটি রেফ্রিজারেটর, এয়ার কন্ডিশনার, ওয়াশিং মেশিন, ড্রাইয়ার, মাইক্রোওয়েভ ওভেন, মোবাইল ফোন, কম্পিউটার এবং টেলিভিশন সহ পণ্য নকশা প্রণয়ন, বিকাশ, উত্পাদন এবং বিক্রি করে। হায়ার স্মার্ট হোম নামে গৃহস্থালী যন্ত্রপাতি ব্যবসার সাতটি বৈশ্বিক মার্কা রয়েছে – হায়ার, ক্যাসার্ট, লিডার, জিই অ্যাপ্লায়েন্সেস, ফিশার অ্যান্ড পেকেল, অ্যাকোয়া এবং ক্যান্ডি। ইউরোমনিটরের প্রকাশিত তথ্য অনুসারে, ২০০৯ থেকে ২০১৮ সাল পর্যন্ত টানা ১০ বছর হায়ার ছিল বিশ্বব্যাপী এক নম্বর মার্কা। হায়ার মার্কাটি ২০১৯ সালে ব্র্যান্ডজেড দ্বারাও স্বীকৃত হয়েছিল বিশ্বের সবচেয়ে মূল্যবান আইওটি ইকোসিস্টেম মার্কা হিসেবে যার মার্কার মূল্য $১৬.৩ বিলিয়ন। ২০১৯ সালে, হায়ার স্মার্ট হোম $২৭.৭ বিলিয়ন আয় করে ফরচুনের গ্লোবাল ৫০০ তালিকায় ৪৪৮তম স্থানে ছিল।